Papersnake/gushiwen huggingface dataset:
樵云五景诗 其三 翠微清晓
李穆（唐代）

轻岚作雾曙光微，翠湿高松露未晞。天畔倚栏人乍起，一声山鸟近檐飞。
南园
范仲淹（宋代）

南园万树花，极目春芳丽。
林下老成人，相招植松桂。
霜天杂兴
陆游（宋代）

万鼓风声吼屋边，老人裘裤旋装绵。
晨梳堕发知衰甚，夜枕闻鸡尚慨然。
身後文章空饱蠹，眼前交旧半沉泉。
饭蔬饮水平生惯，耻向天公更乞怜。
寝室二绝
刘克庄（宋代）

倦投枕上如蚕老，飞入花间与蝶同。
可惜无人劝蒙叟，百年莫出大槐宫。
潼川宪司拓圃筑亭取康节语名以四春得古诗十
魏了翁（宋代）

皇天平四时，不以秋先春。
仁人奉天职，不以德后刑。
次序固云然，表里元相因。
方春布阳炜，万物皆精神。
当秋乃揫斂，黄落山川贫。
天机之浅者，荣悴为戚忻。
谁知天地心，於此常肫肫。
既尝验诸理，又以取诸身。
四德孰非元，四端孰非仁。
刑威虽时用，生意固长存。
四时长有春，吾闻邵子云。
触事识初心，乃以名吾亭。
秋波媚 其二 旅怀
吴绮（清代）

南浦轻风落藕花，秋色老京华。一窗凉月，三更细雨，倦客思家。

陡来心事香残后，清泪滴琵琶。凭谁问取，秦楼过雁，汉关归鸦。
秋试院将出书所寓窗
陈与义（宋代）

门前柿叶已堪书，弄镜烧香聊自娱。
百世窗明窗暗里，题诗不用着工夫。
闲意
白居易（唐代）

不争荣耀任沉沦，日与时疏共道亲。北省朋僚音信断，

东林长老往还频。病停夜食闲如社，慵拥朝裘暖似春。

渐老渐谙闲气味，终身不拟作忙人。
感遇
陆游（宋代）

士方贫贱时，藜藿若不足；一朝得富贵，奴仆餍梁肉。
大胾食亚夫，空器馈荀彧，何如茆檐下，父子共饘粥。
我生有至愿，世世谢寸禄，有子复有孙，无荣亦无辱。
戏效屏山书斋十咏
刘克庄（宋代）

虽无鹦鹉鸟，亦欠琵琶姬。
纵使敲方响，獠奴佯不知。
答田六深甫郑二信之过陂上
周藩宗正（明代）

岂是谈经所，真成载酒庐。
竹停仙客骑，花翳孝廉车。
秉烛惊山鸟，调琴出浦鱼。
悠然对孤屿，宛在水中居。
酴醾花
韩维（宋代）

细蓓繁英次第开，攀条尽日未能回。不如醉卧春风底，时使清香拂面来。
虚窗独步为昌仲叔赋
李奕茂（明代）

觑破浮名不可凭，眼前何事足垂膺。兴来欲寄瓢为斝，老去无烦枝倩藤。

盈几诗书堪尚友，偶群虚浪岂良朋。悠然独对闲中趣，日隐蓬窗懒逐蝇。
五十五年三月下旬园中桃杏玉兰梅花齐放其中玉兰茂盛可观特请皇太后一阅
玄烨（清代）

玉花万朵祝慈颜，藉奉欢心半日閒。闰月春迟添岁永，香枝风送待时还。

膝前五代承王母，陛下千龄献寿山。乍晓铜龙迎凤辇，霜容天上睹仙鬟。
咏史上·张敞二首
陈普（宋代）

西汉长安周镐京，终南天秀八流清。
赵张无异曹参醉，总不能平二国争。
畴依
王柏（宋代）

于时张子，崛起关中。
虎皮端坐，多士景从。
瞻彼洛矣，道淳所宗。
订顽揭牖，表表正蒙。
密室
王炎（宋代）

密室可附火，小窗聊借明。
风寒皆不到，温饱更何营。
省事事自少，养心心亦清。
床头犹有易，座右不须铭。
奉和御製国学太宗皇帝御书阁告成
夏竦（宋代）

神宗濬哲通三变，善继文思洽万方。
高倚丛楹藏凤緼，密砻温石镂云章。
素风畅茂增鸿庆，景耀腾凌发美祥。
回据日畿分宝势，远承云路抗飞梁。
推恩宥币班中帑，式宴朝缨集上庠。
夏仰紫宸敷睿唱，夏弦春诵永游扬。
见侍者求语
释亮（宋代）

三呼三应箭锋拄，不呼不应全体露。
汝从雪宝到灵山，步步蹋著无差互。
题建州富沙门楼安济桥十绝呈太守黄彦发 其三 富沙门楼五绝
刘弇（宋代）

扑闬行人衮底流，闉阇缥缈到三休。霜魂月魄交光夜，十二冰帘不上钩。
水调歌头·敢问辽天月
李曾伯（宋代）

敢问辽天月，历几亿春秋。老娥盍相刮目，无一语相酬。似讶经盍间阔，类笑衰翁潦倒，岁岁客他州。清照五湖阔，倦影一萍浮。任渠侬，琴当户，酒当楼。人生适意，封君何似橘千头。月正圆时固好，人欲闲时须早，毋作陇西羞。多谢锦囊句，椽笔富清流。
对雨独酌
韩维（宋代）

褰帘雨正繁，附火寒已薄。
修竹摇清音，芳梅绽朱萼。
感此时运驶，对酒成独酌。
多谢枝上禽，飞鸣慰寂寞。
静安八咏录三 其三 沪渎垒
钱岳（元代）

袁公筑垒吴淞口，废址犹存沪渎名。先驻孤军防险地，已胜痴将假阴兵。

涛舂海岸喧鼙鼓，云合江天拥旆旌。豪杰不将成败论，千年青史见忠贞。
文与可有诗见寄云待将一段鹅溪绢扫取寒梢万
苏轼（宋代）

为爱鹅溪白茧光，扫残鸡距紫毫铓。
世间那有千寻竹，月落庭空影许长。
次韵余司理
陈造（宋代）

一从荆楚役，八数昏旦星。
剸裁有琐碎，觞咏无频仍。
世故未焚券，官曹方治经。
客或嗤臞儒，下亦安聋丞。
过日念知己，远方空旧朋。
持斧乃宗匠，歃血主文盟。
天瓢剩挹注，风翼困凌乘。
袖怜醉墨淄，眼为故交青。
招此穷乡吏，闯彼小玉京。
樽罍容吟噱，粉黛罗娉盈。
理窟领新得，诗瓢倾旧盛。
风前雕虎啸，秋后寒蛩鸣。
六花严坚阵，尺箠鏖罢兵。
是翁信奇伟，小子惭奉承。
攘善悖古训，{上卫下足}言防天刑。
见推无异辞，君语吾未凭。
荣归堂二首
强至（宋代）

堂就新纡上相车，名尊为出紫泥书。
清杯燕喜三春半，黄阁归来一纪馀。
香径生辉荣草木，画檐垂荫乐禽鱼。
官轻可笑江东老，也漫怀章诧里闾。
章荆州再招宴渚宫重湖
孙应时（宋代）

平生绛帐马荆州，肯念天涯万里舟。
百丈便从沙岸发，聊镳还作渚宫游。
芙蓉满意留连客，橙橘随时断送秋。
不惜重湖重一醉，明朝巴峡暮猿愁。
朱仙镇题壁
张宗瑛（清代）

临歧一杯酒，门外即天涯。万里远行役，时危敢恋家。

冻云侵晓日，远雁落平沙。挥手自兹去，悠悠惜岁华。
祝英台近 谷雨，课童子修灌花木
龚翔麟（清代）

数花风，逢谷雨。绿暗旧年树。径草须锄，莫碍燕来路。

红蕉第一风流，移根记取。伴窗外、粉团春暮。

井华水，玉虎汲洗梧桐，青青嫩如许。蝴蝶今番，闲了弄香否。

丹萱第一忘忧，抽条好护。伴池上、石榴重午。
和之美舟行杂诗八首 其一 舟中夜坐
司马光（宋代）

风柳动萧疏，寒星浸寥落。中宵四寂然，时有游鱼跃。
又省衣
张继先（宋代）

衣服贵适宜，多裘与夏葛。
眷兹修行人，初不事精洁。
轻纱并丽帛，样新价亦别。
每缣数千钱，拙工乱裁截。
些小未称身，中心已不悦。
曾知有贫者，冬夏皆皮裂。
夜坐听沅江水声二首 其二
王庭圭（宋代）

水急滩高欲倒倾，来如万鼓绕山鸣。奔流更借洞庭阔，飞浪朝宗壮此声。
中秋夜邬使君邀登广视堂后山玩月同舒少参管都阃
胡直（明代）

佳节秋临半，英寮夜卜欢。官堂登石壁，客席挂林端。

皓月依人至，中天任意看。岂期法署窈，坐揽众山宽。

江汉浮杯杓，轩裳集凤鸾。三星盏底出，万井膝边攒。

香递淮山桂，情倾楚泽兰。醉题鹦鹉赋，倒著鹖鸡冠。

爽气占元化，清辉接广寒。露团光几案，叶落间盘餐。

北海尊犹满，南楼兴未阑。那能羁世网，耐可弃微官。

佳赏应难继，令人忆考槃。
送许寺丞知古田县
蔡襄（宋代）

大雪拥都门，子行亦良苦。
予贫乏觞豆，子车谁为祖。
少止听我言，於子不无补。
于今方用兵，连年戍羌虏。
战死动万计，募人填卒伍。
赐衣靡国帑，走粟填边庾。
平时赋税外，弓刀甲楯弩。
干名应急须，筋皮角毛羽。
前年科巩革，农牛半斤斧。
杀之先冒禁，不杀即鞭楚。
江南供鵰翎，是物不栖渚。
十倍买所无，赢利资商贾。
编纸作战{钅函}，纫联驱归安。
输来不适用，空屋窠虫鼠。
此类如蝟毛，更仆难悉数。
大凡斂货财，百姓若外府。
苟可入军须，岂敢怨官取。
盖患在不均，又索非其土。
有司失预计，临事才披簿。
严程弗渝日，落符洒飞雨。
使者但依违，州家不敢主。
况复为邑令，暗吟莫伸吐。
其间或得才，吏手无容舞。
子今佩县章，所领十万户。
志虑固精明，利病前可睹。
姑能务均一，瘵瘼庶苏瘉。
有怀宿州城北因作诗寄才仲
吕本中（宋代）

宿州古城城北隅，雨罢晴开如画图。杂花乱蕊未须道，白杏一枝天下无。

香风袅袅入短袖，明月萧萧随蹇驴。二年不复见此乐，清江万顷正愁予。
游超果寺
韩淲（宋代）

春风山路散晴光，柳欲青青梅正香。试上篮舆载壶酒，也教人道去寻芳。
送敬甫弟赴省试
项安世（宋代）

阿连明日去观光，鹤发今年喜倍常。
船里万端须过虑，客中无事不周防。
三经训诂勤繙阅，一纸平安数寄将。
反覆庭闱千万意，早收名第献高堂。
清平乐
陈子龙（明代）

绣帘花散，难与东风算。拈得金针丝又乱，尚剩檀心一半。

几回黛蹙双蛾，斜添红缕微波。闲看燕泥欲堕，柳绵吹满轻罗。
游行神童读书岩
李寅仲（宋代）

古洞闳深势崛盘，云连十丈地平宽。
水帘纷若排珠琲，石阙依平耸翠峦。
绿树成阴期勿剪，清溪当暑不胜寒。
数椽偿遂谐幽隐，应有高人咏钓盘。
南窗诗 其一
刘攽（宋代）

习静觉自逸，养恬遂忘俭。始知一席安，不比千乘忝。

微风触乔木，清气袭珍簟。心空物莫喧，神超梦无检。

簟瓢敢望回，弦歌欣与点。彼哉晋楚富，吾道安用慊。
送粹上人还天台养母读书
彭罙（元代）

逝川无停波，浮云时独飞。十年出家去，早著游子衣。

朝帆南海航，暮采北山薇。孰云方外乐，倚门有遐思。

丸丸赤城山，中有乌乌慈。娱嬉在昕昔，况适静者期。

朔风吹大江，越树淡寒晖。顾瞻东归屐，梦绕玉溪湄。
闻川楚捷音喜而有作 其二
李学孝（清代）

汉水奔流急，巴山夜雨寒。投戈思扼险，拔剑喜登坛。

壮士论功易，饥黎转饷难。中原消息近，莫便卸征鞍。
读传灯录二首 其一
释清远（宋代）

虚名虚说传来久，真语真踪示后人。虚实灼然知下落，清风千古见芳尘。
和赵稷目惠诗轴
杨万里（宋代）

今代宗英政骏贤，同居江介更同年。
别来十载长相忆，新听千诗喜欲颠。
爽似月华秋艳艳，韵如荷叶夏田田。
吹灯把翫舒还卷，老眼惺松夜不眠。
偈颂八十七首
释慧开（宋代）

循规守短，无绳自缚。
纵贡无碍，外道魔军。
存心澄寂，默照邪禅。
恣意忘缘，解脱深坑。
惺惺不昧，带锁锁枷。
思善思恶，地狱天堂。
佛见法见，二铁围山。
念起即觉，弄精魂汉。
兀然心定，鬼家活计。
进则迷理，退则乖宗。
不进不退，有气死人。
清凉石僧舍同诸丈坐谈
孙传庭（明代）

落落襟期总出尘，看山况复尽閒身。世情龌龊惟儿女，我辈萧閒自主宾。

掬得青霞同作帔，藉来碧草共为茵。相怜欲问清凉隐，孰是人生未了因。
别灊阁
王安石（宋代）

一溪清泻百山重，风物能留邴曼容。
後夜肯思幽兴极，月明孤影伴寒松。
江上作
孙应时（宋代）

不羞烛影照苍波，独向江头步绿莎。
历历风烟行地阔，冥冥云海得天多。
沙晴百纲收渔市，山晚千帆殷棹歌。
约取清秋弄明月，一尊重欲酹东坡。
山居诗
释延寿（宋代）

身心闲后思怡然，缅想难忘契道言。
千种却教归淡薄，万般须是到根源。
疏疏雨趁归巢鸟，密密烟藏包子猿。
禅罢吟来无一事，远山驱景入茅轩。
数日官兵来拣军轿直拘还殆尽一出不可欲往见鲍倅汤倅如隔千里因以四绝叙情 其二
虞俦（宋代）

天寒东郭犹穿履，路涩西家不借驴。近日外间风色恶，不如闭户且观书。
江南弄七首 其五 采菱曲
萧衍（南北朝）

江南稚女珠腕绳。金翠摇首红颜兴。桂棹容与歌采菱。

歌采菱。心未怡。翳罗袖。望所思。
送安同知赴阙五首
魏了翁（宋代）

闭门睡息正齁齁，野卉蓬蓬烂不收。
只忧一夜西风急，恼乱东邻卒未休。
风雨不止而夹岸黄花盛开偶成
吴则礼（宋代）

风雨放船不恶，淮南九月未霜。
一色黄花千里，后身犹作柴桑。
送黄司训
邵宝（明代）

春江渌净带晴烟，晓发苍梧万里船。酒尽长亭宾客散，有人极目楚南天。
夜坐偶成
周伯琦（元代）

清夜严城玉漏迟，杏花疏影散书帷。红尘不到扬雄宅，石鼎焚香读楚词。
宫词
王珪（宋代）

花里宫莺晓未啼，千牛仗下报班齐。
银袍五百趋龙尾，天子临轩赐御题。
冬祠太乙六言
范成大（宋代）

行道羽衣缥缈，卷班玉佩冬珑。
回首金铺兽面，步虚声在天风。
野吏亭
陈尧佐（宋代）

野吏厌公堂，开轩出郡墙。
残花炎帝圃，斜日尉佗乡。
叠巘分诸炎，重城截大荒。
耕桑蛮聚落，烟火汉封疆。
云势飘蓬鸟，天形压夜郎。
扁舟闲得侣，嘉树远成行。
梅雨千林暮，春风百草香。
人家浮浩淼，鸟道没青苍。
爽垲吟魂健，虚明夏景凉。
他年重回首，牢落愧甘棠。
放鹊
梅尧臣（宋代）

鹊为禽之灵智兮，胡蹈机而不知。
为席皁以困束兮，固性命之知危。
喜远人之至止兮，始屡验以如期。
向何预觉兮，此何自昏。
岂专心以谋食兮，昧目前之祸根。
苟所履必虑患兮，莫若去人远以图存。
屑余秣以致死兮，诚咎尔而无耻。
维群鸣之苦伤兮，使吾心之测尔。
予测孔孟兮尔自解则艰，皁听予言兮释尔而还。
抚尔呪尔无甚顽，後谁恤尔兮拓弹方弯。
村居
陆游（宋代）

游子从来念故乡，我归仍得值丰穰。
粗缯裁制襜褕暖，肥羜烹调餺飥香。
对客不妨依几杖，呼儿时与话耕桑。
却惭未解真齐物，犹拣山村静处藏。
游华山四绝 其一
赵秉文（金朝）

石头荦确水纵横，过雨山閒草屦轻。未到上方先满意，倚天青壁看云生。
白云歌赠白云道人
连久道（宋代）

君不见白云万顷还□去，来去谁能留得住。
去处放他秋月明，来时寒破太虚路。
等闲为雨复为晴，玄空一点元青青。
道人何异白云意，此心了然游杳冥。
句
晏殊（宋代）

祭毕崇坛冷玉球，月斜星澹思悠悠。
六绝句呈赵帅兼简郑机宜
陈造（宋代）

南徐把酒送行行，话我漂零倍怆情。
屈指六年才一梦，更消几梦了浮生。
回銮至台麓
弘历（清代）

前日至台麓，云容方酿雪。今日来台麓，雪色高峰列。

向阳冻渐融，溪流声汨瀄。柳绿欲招烟，芜青已铺埒。

往还才五宿，景物何顿别。山灵想置邮，火报花朝节。
秋蚊
张耒（宋代）

江城落木已穷秋，病客初寒欲袭裘。
暗室飞蛟犹扑面，不知天上火西流。
送吼万维那慧均典客请佛舍利于栖贤 其二
释今无（明代）

明珠那可镇沧溟，圣泽南归百粤兴。一自曹溪铃铎后，人天百万更无声。
梅窗
李龙高（宋代）

月射云绡印玉腮，风穿罅隙度香埃。
莫将易向花边读，惹得周公入梦来。
女怨诗
皇甫谧（魏晋）

婚礼既定，婚礼临成。施衿结帨，三命丁宁。
观兢渡次壁间绝句四首 其二
王庭圭（宋代）

红旗画鼓照江明，两岸争看万目横。夺得锦标谁助喜，呼声动地见真情。
再和雁湖十首
李壁（宋代）

梦镜纷纭扰弃余，尚连许国守心俱。
投鞭绝笑保边策，聚米重寻破陇图。
天外悠悠回雁使，眼前扰扰牧猪奴。
移床试向春风坐，面旋飞霙卷一湖。
送刘其发入蜀
文天祥（宋代）

秋风凄已寒，蜀道阻且长。
虎狼伏原野，欲济川无梁。
客从何处来，云我之西方。
萧萧骕骦鸣，熠熠湛卢光。
昔时荣华地，今为争战场。
将军扬天戈，壮士发戎行。
江南有羁鸟，悠悠怀故乡。
驾言与子游，云天何茫茫。
喜雨贺黄叔厚判县
阳枋（宋代）

去年精祷雨随至，今日熏香雨便来。
人事只从无伪见，天心端可至诚回。
溜匙即此知翻雪，枵腹何由更隐雷。
若使边臣充此意，凶残到处岂难摧。
次韵虞退夫除夕七绝句
魏了翁（宋代）

蜀人谁不望西还，何事天公独我悭。
两度来逢单瘀岁，腥风血雨满人间。
老农
徐熥（明代）

容貌衰癯两鬓华，难将生计事污邪。手栽禾黍知多少，眼见田污属几家。

时课儿孙勤耨穫，閒从邻叟话桑麻。昨朝扶杖过春社，还祝瓯窭欲满车。
渚宫野步题芳草
范成大（宋代）

草色沐新雨，绿润如得意。
披拂欲生烟，苒苒著巾袂。
天涯各芳春，秦吴千万里。
故人攀桂枝，今夕念游子。
和李曼长官约游郊园
冯山（宋代）

郊园闻葺旧亭台，晓访冰须冻结腮。野景豁从江上见，云扃深向雾中开。

早知閒处登临好，何恨忙时取次来。梦草新诗酬不得，谢家兄弟尽清才。
同韦剑威、徐钦玉度仙霞关 其一
钱澄之（清代）

海日埋荒雾，严关已放晨。行随磨镜客，吟逐讽诗人。

堠草才经火，岩花误作春。香灯明半岭，争拜五通神。
断桥山用少陵白波沙渡韵
叶士宽（清代）

欲断不断桥，万丈临坼岸。有湫起乖龙，破石入云汉。

帝怒割左耳，置之悬崖半。老猿此回踪，山鸟隔林唤。

涧底云涛翻，陂上雪花漫。奔湍往复回，喷沫迸且散。

我来临深渊，下视目光乱。仙境无由登，凡骨自悲叹。
句
张贵谟（宋代）

不见片云头上黑，顿添一夜鬓边霜。
暑行
张镃（宋代）

谁敲白石生热烟，举头见岭思回鞭策。
修竹林间有寒甃，莫打渴乌教近前。
观世音像赞
方回（元代）

观见世间，苦痛之心。
而往救之，脱彼呻吟。
咄，千□□□，
□□只眼。曰何以故，
以心观心。
春雨有感
孙思敬（清代）

一夜东风可奈何，小桥流水远生波。天公不惜催春去，暮雨朝云暗里过。
临沂道上
吴兴炎（清代）

潦倒十年事，风尘一剑孤。败坟盘怒隼，荒堡叫饥鼯。

寒雨连宵滞，秋花满道芜。飞扬无限意，半辱在泥涂。
探春令
赵长卿（宋代）

清江平淡，暗香潇洒，满林风露。渐枝上、也学杨花柳絮。轻逐春归去。

东君著意勤遮护。总留他不住。幸西园别有，能言花貌，委曲关心愫。
同沈守劝农十首
陈造（宋代）

抖擞平时簿领尘，偷闲来作看花人。
从今日作花间去，已费今年一半春。
山园漫兴 其一
朱完（明代）

绕屋桑田百亩，当门松树千株。墙东墙西蝴蝶，山北山南鹧鸪。
简政堂
黄裳（宋代）

简政岂在事，养源无他心。持守得纲领，施设从胸襟。

虚静古意远，平易人情深。光景尘不染，悉付公馀吟。
次韵萧静安元夕书感
俞德邻（宋代）

鳌山倚晴昊，龙灯照澄川。良宵重三五，辇路凝非烟。

一从桑溟改，春花谢芳妍。铜驼暗荆杞，触目兴悲怜。

芸芸百千态，悠悠二八年。金吾纵弛柝，相府谁歌莲。

九衢灯火市，愁云瞀穷天。管宁东入海，乐毅北去燕。

伊谁载美酒，醉我东风前。晨策散广隰，晚屧周嚣廛。

所嗟世路迫，人事多变迁。归来卧蓬荜，聊复草我玄。
失调名
利登（宋代）

花外潮回，剑边虹去，抚寒江千里。
怀旧
王安石（宋代）

吹破春冰水放光，山花涧草百般香。
身闲处处堪行乐，何事低徊两鬓霜。
澹山岩
释绍珏（宋代）

使君得佳句，简存如猗好。
著之岩石中，千古不可磨。
重次龚子辉平塘韵三首
陶梦桂（宋代）

家园指拟似淇园，惜笋兼存上下番。
若与此君情分簿，应无风月到吾门。
次君玉弟闻新雁
戴炳（宋代）

霜风飒飒荻花洲，避北趋南巧自谋。仙翮飞残千里月，寒声催老一天秋。

乍教骚客惊诗梦，莫为征夫寄别愁。汝度塞垣应未久，新来烟燧已沉不。
僧居对雨二首之二
贺铸（宋代）

平沙四绕护城堤，小雨经旬不作泥。
似与幽人忍牢落，一双黄鸟隔墙啼。
寄题朱元晦武夷精舍十二咏 其一 精舍
杨万里（宋代）

忆我南溪北，千岩万壑亭。妒渠紫阳叟，诧杀一峰青。
送虢州王录事之任
独孤及（唐代）

谓子文章达，当年羽翼高。
一经俄白首，三命尚青袍。
未遇须藏器，安卑莫告劳。
盘根倘相值，试用发硎刀。
南安太守行赠梁昔莪先生
陈邦彦（明代）

南安太守黔而理，清炤南安江上水。不独南安人吏颂公清，自上里居已如此。

以兹一清振殊俗，冰壶湛湛辉岩谷。州当孔道夫甲繁，悉心擘画皆禔福。

去年狂寇犯郴连，星衡袁吉各蔓延。长吏弃城氓庶走，寥寥贼骑遂无前。

先生闻之发怒指，誓守孤城报天子。三札请兵兵不来，区画家书拚一死。

编氓万户感精忠，效死不去与公同。寇闻悚息不敢动，坐令章贡皆完封。

君不见吉安诸郡多名硕，昔人风节空陈迹。一时污贼假游魂，转盼王师焚玉石。

死寇死兵死则同，处死宁知分迪逆。南安山城大如斗，崇义上犹皆隘口。

章水东流节镇遥，不有先生谁与守。乃知寇氛恣横非寇黠，我自无人滋溃决。

恋深生死胆智衰，民未抚循恩爱竭。繇来循吏即长城，唯有清贞生义烈。

我与先生夙昔未周旋，但闻南安城下语阗然。安得牧守如公数十辈，纾却朝廷百万饷兵钱。
庚子秋姚雪门学使将赴都门赠别 其二
纪淑曾（清代）

八月犹余热，清尊昨日开。江声兼雨至，岳色隔城来。

虚馆穿花树，生香落酒杯。阿谁歌水调，惆怅鬓毛催。
次韵谢元寿
吴锡畴（宋代）

曾被儒冠误，谋生事事疏。
洲无千树橘，家有五车书。
叠石和苔斸，移梅带雪锄。
好非人所好，习气未能除。
题庆云东洞
张大直（宋代）

个中别是一乾坤，蔼蔼祥云拥洞门。
天柱遥知锁金阙，绛桥仍想接崑崙。
仙人幻出珊瑚木，玉女妆成锦绣墩。
石室霜台更奇绝，桃源从此不须论。
贺新郎（次玉林见寿韵）
冯取洽（宋代）

那得身无事。问双溪老子，而今万缘空否。正使尘劳偿未了，毕竟难昏灵府。已笑唾、功名如土。五十九年风雨过，算非非、是是何须数。垂老也，信缘度。

绿阴朱夏回清暑。叹病来、觞怯流霞，扇闲白羽。方念生初增感慨，谁寄乐章新语。知是我、花庵庵主。一别三年惟梦见，定何时、相对倾琼醑。惊世路，有豺虎|<玉林有池馆，扁曰花庵>|。
早行
陈与义（宋代）

露侵驼褐晓寒轻，星斗阑干分外明。
寂寞小桥和梦过，稻田深处草虫鸣。
河南巡抚雅尔图奏进谷穗盈尺
乾隆（清代）

民天伊古重，宵旰为祈年。
豫省灾伤后，西成企望虔。
喜看盈尺穗，俨历有秋田。
稍解吾民愠，披薰一畅然。
客多福院晨起
陆游（宋代）

万鲸传响彻修廊，唤起衰翁晓梦长。
万事可怜随日出，一生常梦伴人忙。
驰驱深厌交飞盖，息偃何时静炷香？四到锦州身愈老，更堪重入少年场！
二月廿二日饮段宪卿金枢楼
杨慎（明代）

金枢楼上醉流霞，何羡扶风豪士家。丹砂唱罢初生月，烛剪银台第几花。
桃花园招兀颜廉访使饮
张昱（元代）

桃花好是未全开，人世花开醉几回？一片娇随歌扇去，满园红待使君来。

尊罍有兴皆清事，风雨明朝又绿苔。谁见朔儿千岁实，衔巾青鸟莫相猜。
送张行之越
苏舜钦（宋代）

五云寺下石桥边，六月溪风洒面寒。今正炎天君独往，松閒寻我旧题看。
成都七夕 其一
宋育仁（清代）

玉阶如水望双星，天上人间一夕情。无限关山归梦散，已凉天气露华清。

衣楼夜夜相思暗，绛汉年年独望明。人世寻常多苦别，更堪禅榻悟他生。
送诸方行化 其二
释守卓（宋代）

谁管川途冻未开，笑持铁钵出山来。心花不落东君手，待把灵根火里栽。
山茶花
徐月溪（宋代）

山花又晚出，旧不闻图经。
花深嫌少态，曾入苏公评。
迩来亦变嫌，纷然著名称。
黄香开最早，与菊为辈朋。
纷红更妖艳，玉环带春酲。
伟哉红百叶，花重枝不胜。
犹爱并山茶，开花一尺盈。
日丹又其亚，不减红带鞓。
吐丝心抽须，锯齿叶剪棱。
白茶亦数品，玉磬尤精明。
桃叶何从来，派别疑武陵。
愈出愈奇嫌，一见一欲惊。
赠道者
朱庆馀（唐代）

独住神仙境，门当瀑布开。地多临水石，行不惹尘埃。

风起松花散，琴鸣鹤翅回。还归九天上，时有故人来。
句
姚孝锡（宋代）

云生古木千章秀，山抱晴川一掌平。
绍兴祀高禖十首
佚名（隋代）

瑞鳦至止，祀事孔时。
酌以清酒，裸献载祗。
神具醉止，介我蕃禧。
乃占吉梦，维熊维罢。
南园正月二十三日见牡丹因剪分送而公舒太守以诗为报遂次来韵
韦骧（宋代）

上元八日冒轻寒，剪送南园两牡丹。为我果能兴绝唱，知君不作等閒看。

香馀雕槛春犹浅，咏入华笺墨未乾。更说僧坊曾寄植，纵观须待解征鞍。
暮春书事呈四舍人
欧阳修（宋代）

树阴初合苔生晕，花蕊新成蜜满脾。
莺燕各归巢哺子，蛙鱼共乐雨添池。
少年春物今如此，老病衰翁了不知。
饱食杜门何所事，日长偏与睡相宜。
咏史 其四 司马宣王
陈普（宋代）

伦杀淮南炎杀攸，天将造化马为牛。古来逆种并奸息，不问贤愚统是愁。
偶成
孙应时（宋代）

小斋随分有琴书，此外萧然一物无。
地僻最饶间意味，日长还得睡工夫。
四时风月吾心友，千里云山古画图。
天赐彩衣如鹤发，箪瓢足矣更何须。
村居
陆游（宋代）

白首归来亦灌畦，任教邻里笑栖栖。
道心宁感两雌雉？生计惟存五母鸡。
不恨闲门可罗爵，本知穷巷自多泥。
暮闻鼓角犹人境，更欲移家入剡溪。
茂苑思
杨基（明代）

辇路秋蓬满，野香团绿湿。
嫔娥粉黛愁，嫣花铅露泣。
莺声旧时好，玉砌秋归早。
东家胡蝶飞，烟姿满芳草。
以上元末在吴作。
袁通判挽词
楼钥（宋代）

盛德不容赞，多言可柰何。
大圭元不琢，古井竟无波。
前辈苦凋谢，后生谁琢磨。
同庚适斋老，托体共山阿。
鲍防《云门寺济公上方偈序》 缺名《斑竹杖偈》
浙东众诗人（唐代）

护性维戒，扶身在杖。动必由道，心无来往。
病马五首呈郑校书章三吴十五先辈
曹唐（唐代）

騄耳何年别渥洼，病来颜色半泥沙。
四蹄不凿金砧裂，双眼慵开玉箸斜。
堕月兔毛干觳觫，失云龙骨瘦牙槎。
平原好放无人放，嘶向秋风苜蓿花。
陇上沙葱叶正齐，腾黄犹自跼羸啼。
尾蟠夜雨红丝脆，头捽秋风白练低。
力惫未思金络脑，影寒空望锦障泥。
阶前莫怪垂双泪，不遇孙阳不敢嘶。
不剪焦毛鬣半翻，何人别是古龙孙。
霜侵病骨无骄气，土蚀骢花见卧痕。
未喷断云归汉苑，曾追轻练过吴门。
一朝千里心犹在，争肯潜忘秣饲恩。
空被秋风吹病毛，无因濯浪刷洪涛。
卧来总怪龙蹄跙，瘦尽谁惊虎口高。
追电有心犹款段，逢人相骨强嘶号。
欲将鬐鬣重裁剪，乞借新成利铰刀。
病久无人著意看，玉华衫色欲凋残。
饮惊白露泉花冷，吃怕清秋豆叶寒。
长襜敢辞红锦重，旧缰宁畏紫丝蟠。
王良若许相抬策，千里追风也不难。
游千工堰因登五云山和卢镜亭茂才
孙文骅（清代）

瘦马穿云入，闲情偶乐山。人行千树底，村在万峰间。

乱石成三径，流泉汇几湾。兰亭余断碣，我为拭苔斑。
夹沟驿待后船不至
唐之淳（明代）

待船两河口，沽酒夹沟边。羁旅身如病，淹留日似年。

层冰因雪急，破浪得风偏。京国三千里，蟾蜍两度圆。
金山寺
王安石（宋代）

招提凭高冈，四面断行旅。
胜地犹在险，浮梁袅相拄。
大江当我前，颭滟翠绡舞。
通流与厨会，甘美胜牛乳。
扣栏出鼋鼍，幽姿可时睹。
夜深殿突兀，太微凝帝宇。
壁立两崖对，迢迢隔云雨。
天多剩得月，月落闻津鼓。
夜风一何暄，大舶夹双橹。
颠沉在须臾，我自檝迎汝。
始知像教力，但度无所苦。
忆昨狼狈初，只见石与土。
荣华一朝尽，土梗空俯偻。
人事随转烛，苍茫竟谁主。
咄嗟檀施开，绣楹盘万础。
高阁切星辰，新秋照牛女。
汤休起我病，转上青天去。
摄身凌苍霞，同凭朱栏语。
我歌尔其聆，幽愤得一吐。
谁言张处士，雄笔映千古。
冬雨
宋褧（元代）

十月楚天雨，同云暗八荒。前山应是雪，此地不成霜。

气混朝岚重，声兼夜漏长。閒庭断来往，幽思渺无方。
出蓝田关寄董使君
陆畅（唐代）

万里烟萝锦帐间，云迎水送度蓝关。

七盘九折难行处，尽是龚黄界外山。
忆昔
陆游（宋代）

忆昔从戎出渭滨，壶浆马首泣遗民。
夜栖高冢占星象，昼上巢遗望虏尘。
共道功名方迫逐，岂知老病只逡巡。
灯前抚卷空流涕，何限人间失意人。
题邵飞飞诗卷
巩年（清代）

多病惜花花黯然，才人幽恨到蛮笺。愁来毕竟憎诗卷，风雨青山叫杜鹃。
老榕
郁永河（清代）

榕阴垂一亩，斤斧慨无施。臃肿多骈干，𧐖蜷尽附枝。

风霜经饱历，岁月自荣滋。相见长如此，曾无凋落时。
当阳道间 其一
刘子寰（宋代）

当阳楚名都，畴昔用武国。山馀磨剑石，陵有拖鎗谷。

自从春秋来，纷纷几蛮触。霸主争盟会，盗贼逞杀戮。

城郭递锄夷，生灵尽鱼肉。到今犹荒凉，旷野鬼昼哭。

道途烟火绝，一驿数茅屋。盛衰相乘除，治乱有反覆。

可怜江汉民，生比牛山木。灵禽避天风，高士弃周粟。

遥望武陵源。
次韵和张仲通见寄三绝句
王安石（宋代）

高山流水意无穷，三尺空弦膝上桐。
默默此时谁会得，坐凭江阁看飞鸿。
颂古四十八首
释慧开（宋代）

闻名不如见面，见面不如闻名。
虽然救得鼻孔，争奈瞎却眼睛。
还至吴门送朱方黯就徵北上二首 其一
黎遂球（明代）

枯柳桥头壅白沙，酒旗何处问啼鸦。逢君又望都门去，昨夜邮亭剩几家。
塞下
蒋湘垣（清代）

贺阑千嶂与云齐，白草横天雉堞低。古戍军声严夜月，清秋边思入征鼙。

寒原木落双雕急，绝塞风高万马嘶。蕃部不须窥四镇，汉家都护在安西。
山中谩成柬刘方斋
文天祥（宋代）

东风解冻出行嬉，一哄烟尘隔翠微。
自有溪山真乐地，从来富贵是危机。
二三辈行惟须醉，多少公卿未得归。
明日主人酬一座，小船旋网鳜鱼肥。
白云自西来过书巢南窗
陆游（宋代）

岷山千里青未了，恨隔长江不到吴。
羁云冉冉吾旧识，安得挽之来坐隅！
水调歌头 赵运判师生日
魏了翁（宋代）

万里蜀山险，难似上青天。谁知间有，人心之险甚山川。

赖得皇间星使，满载春风和气，来自鉴湖边。要识方寸地，四十万云烟。

佩珑璁，冠昱爚，组蝉联。眼前富贵馀事，所乐不存焉。

闻道汉家子政，博考兰台载籍，胸次著千年。会有太一老，同结海山缘。
立春观杖牛
韩维（宋代）

清霜凉初曙，高门肃无哗。
行树迎初日，微风转高牙。
兹辰亦何辰，见此气候嘉。
有司谨春事，象牛告田家。
微和被广陌，缨弁扬蕤葩。
伐鼓众栾兴，剡剡彩杖加。
盛仪适未已，观者何纷拿。
因思古圣人，时儆在不差。
礼实久已废，所重存其华。
吾非鲁观宾，胡为亦咨嗟。
蝶恋花（商调柳·第三）
周邦彦（宋代）

蠢蠢黄金初脱后。暖日飞绵，取次黏窗牖。不见长条低拂酒。赠行应已输先手。

莺掷金梭飞不透。小榭危楼，处处添奇秀。何日隋堤萦马首。路长人倦空思旧。
三月二十三日心禅饷余新面白蜜作二首 其二
释德洪（宋代）

老俨年来百不忺，最嫌苦淡不嫌甜。蜜中有味中边绝，莫笑山居世味添。
赐庄八景为周草亭驸马作 其六 槐院秋蝉
程敏政（明代）

槐影沉沉翠不流，可人情景最宜秋。西风欲净红尘耳，一派蝉声未肯休。
弹琴
李氏女（宋代）

昔年刚笑卓文君，岂信丝桐解误身。
今日未弹心已乱，此心元自不由人。
万杉长老秀痴翁见示五言次韵
戴复古（宋代）

了得宗门事，何忧常住贫。
听师林下话，是我眼中人。
星渚三秋月，庐山万古春。
昭陵御书在，岁久莫生尘。
夜忆逸
赵蕃（宋代）

雨听止复作，滩闻抑更扬。
贪程谓日短，无寐识更长。
儿叹父官无，父忧儿学荒。
渠能志游夏，我可吊沅湘。
林员外东瓯斗城图引
郑善夫（明代）

连山苍苍若星宿，大江孤屿象云搆。我行东南未见此，云是东瓯斗城子。

巽吉仁王柄东指，松坛华盖魁堪拟。西山岧峣作领袖，就中陈迹无不有。

前有王将军，后有谢太守。白云春草芜没久，墨池岁岁生芳茆。

自有王谢经行处，至今景物无尘垢。绍兴以来产俊英，周刘郑薛次第兴。

咸淳之上二百载，醇正无过王龟龄。要皆山川所毓秀，亦自守者善造就。

林侯风流士，直驾王谢后。宾御尽才藻，形胜布篆籀。

功成北首谁与娱，但写江山入画图。行边似防百怪出，耳畔长闻海波入。

驻鹤亭，吹笙台。更有雁荡四百峰崔巍，千年陵谷辞劫灰。

我生胡为处溷浊，明日黄冠归去来。
六祖
释安永（宋代）

黄梅半夜错分付，才得星儿便乱做。
一庾岭头屙一堆，后代儿孙遭点污。
幽居
陆游（宋代）

一曲清溪带浅山，幽居终日卧林间。
丹经在昔曾亲授，死籍从今或可删。
人笑拙疏安淡泊，天教强健享清闲。
秋来渐有佳风月，拟与飞仙日往还。
示沂孙
刘克庄（宋代）

过去光阴电莫追，镜中非复旧须眉。
已拚眸子难重朗，犹幸心须可苦思。
太极旋闓无极义，极玄更有又玄诗。
此篇若问何人作，向道山中老古锥。
戏和东坡先生牛尾貍诗韵且效其體
虞俦（宋代）

夜寒那得到帘帷，前拥红炉后翠眉。
未致马蹄沙水鳖，且尝牛尾雪天貍。
葅寒石芥愁辛鼻，鲊熟雏鹅怯带脂。
端的为渠添酒兴，红颜相映玉肤肌。
寸碧轩
杨时（宋代）

隐隐遥山列画屏，檐间寸碧与云平。
低回席上遗簪露，仿佛墙东翠黛横。
虚景远涵千里色，晚晖仍借一溪清。
春风景物知多少，可称收身乐此生。
郑惠叔阁学守建宁三首
袁说友（宋代）

周这士也贵，如圭璧璠璵。
东陕与南土，出入本裕如。
高冠不可与，位次实有余。
轻此一叶舟，孰肯戏鲁儒。
自公抗章行，益以贵士夫。
送友人出塞
姚鹄（唐代）

帝城春色著寒梅，去恨离怀醉不开。作别欲将何计免，

此行应又隔年回。入河残日雕西尽，卷雪惊蓬马上来。

有思莫忘清塞学，众传君负佐王才。
腊日
杜甫（唐代）

腊日常年暖尚遥，今年腊日冻全消。
侵陵雪色还萱草，漏泄春全有柳条。
纵酒欲谋良夜醉，还家初散紫宸朝。
口脂面药随恩泽，翠管银罂下九霄。
幽居书怀六首 其三
葛胜仲（宋代）

观名计利了非真，何似江湖习隐沦。户小但期茶当酒，家贫那有蜡充薪。

五花自喜风翻簟，一角人看雨垫巾。上界神仙多护短，不辞长作葛天民。
雨夜
张咏（宋代）

帘幕萧萧竹院深，客怀孤寂伴灯吟。
无端一夜空阶雨，滴破思乡万里心。
送天台则上人还浙东
苏庠（宋代）

溪南溪北鸟啼处，树头树底梅已空。绝叹不如木上座，伴君千叠夕岚中。
偶摹乐毅论因成 其三
弘历（清代）

灶下香闻真迹无，独传登善善誊摹。几馀一室春和永，消得临池作静娱。
小雪
苏过（宋代）

小雪不盈寸，阴风何凛冽。那堪平地尺，奈此衣百结。

天以固念念民，已兆丰年悦。不知贫与富，苦乐相悬绝。

沈沈五侯居，碧瓦题目华棁。兽炭麒麟红，银瓶黄封揭。

春风绕幄帐，醉面生绮缬。赐宴明光宫，玉色迷金阙。

谁怜荜门士，破壁穿飞屑。捉襟肘常见，纳履指屡决。

夜长不可度，薪湿何由爇。饥吟数更鼓，坐叹生理拙。

寒暑有代谢，俣须怨穷达。犹胜卧穹庐，破毡空自齧。
题李彦泽紫云洞
郭印（宋代）

老李天中仙，一念人间世。
簪裳四十秋，不取公卿位。
星斗烂文章，日月悬忠义。
缘断还帝乡，飘飘若蝉蜕。
玉骨瘗高丘，乃其所卜地。
山川暨草木，拱揖浮苍翠。
向来峰之巅，勃郁蟠紫气。
神物常护持，景色多秀异。
郎君久慕道，泥滓唾声利。
石洞琢青苔，万古开天秘。
非关痼烟霞，稍欲远朝市。
要栖老仙灵，以奉香火事。
不知骑鲸去，尘宇宁俯视。
洞兮既清幽，且尽人子志。
王洽永嘉帖赞
岳珂（宋代）

瑞牛出谷，既秉金籙。
短辕逐犊，池凤是续。
栖梧食竹，葩奇韵馥。
在此宝轴，手不可触。
神观玉立，宛若在目。
恍其展读，乌衣之曲。
菩萨蛮 舟中感旧
许心榛（清代）

数声渔笛斜阳里。离愁亦傍寒风起。烟树几人家。冬残犹放花。

昔时欢笑处。各自东西去。恰见断鸿飞。霜帆独棹归。
陆文安书稿泛舟二帖赞
岳珂（宋代）

自吾道之既南，闽浙湘潭，
鼎立而三。圣涂康庄，
先生盖与之扬镳而并骖矣。观其家人唯诺之际，
惟理义是探，似人物是耽，
惟世道是参。公取饱谙，
包罗浑涵，舍是弗谭。
其亦如夫任重道远，必求其所谓合人己而无惭者耶。
璧{彀去弓加王}骈，有此尺函。
赠适公上人
穆脩（宋代）

喜得师消耗，从僧问不休。苦吟成白发，多病寄沧洲。

道气閒尤成，书锋晚更遒。相思二千里，阻别十三秋。

六合劳生耳，休追万事不。云萝荒旧隐，知友落新丘。

想叹欧生逝，应闻李氏忧。寻思祗如此，必竟欲何求。

未即无言问，方期勿药瘳。终为嵩少约，筑室共夷犹。
绝句四首·其二
杜甫（唐代）

欲作鱼梁云复湍，因惊四月雨声寒。
青溪先有蛟龙窟，竹石如山不敢安。
谢蔡子骧
徐积（宋代）

好客重来直上厅，庞家妻女合炊粳。名言一坐令谁听，老病双瞳为子明。

有道长官方就禄，无能司户欲归耕。如斯出处俱平易，义理难时即共评。
九咏寄从兄湛之塞垣 其九 边草
邝露（明代）

王孙去不返，马足共车轮。万里连天色，终年出塞人。

几经金海雪，不见玉关春。独夜寒塘梦，相思愁白蘋。
忆简荣卿孝廉同年 其二
陈肇兴（清代）

买笑千金撤手轻，青楼当日久知名。青樽绿酒春修禊，铁板铜槽夜选声。

万事让君先得子，几人因我误怜卿。如今颔下都如戟，老大何堪话旧情。
早起玉堂窗前俯方池有感
徐元杰（宋代）

玉堂窗外小池深，香雾朝浮花气沈。
村杪亭亭鸦点墨，萍根发发鲤跳金。
中涵一勺渊泉定，上有九重天日临。
充广恩波无尽意，敢渝洁白寸丹心。
续黄子温读陶渊明诗十首 其四
刘敞（宋代）

子綦委天乐，穷达两已忘。九歅尔何知，梱也安得祥。

一吟责子篇，千古如相望。
玉台体
利登（宋代）

浓绿千竿湑欲流，春风疑只在池头。
相思一夕天相似，望断西南四百州。
再和
吕陶（宋代）

温风一袖己董然，燕坐何须更整冠。沈李杯盘聊避暑，饮冰怀抱暂生寒。

纵谈无间情相照，清句难酬韵不宽。莫笑未曛车马散，尝闻陈仲讽齐桓。
见古梅吴府教
杨公远（宋代）

万木风饕冻欲痴，孤根逗暖正斯时。
树槎牙历百千岁，花摘索开三两枝。
兄弟山礬应未称，交朋松竹恐相宜。
玉堂标致和羹味，可是香名满世知。
友人惠芍药并青梅一枝偶成三绝 其三
葛胜仲（宋代）

香雪一林初著子，和枝分饷不吾悭。含酸但止文园渴，青琐无人蹙远山。
送龙孝梅过上海及见郊外巨室
卫宗武（宋代）

宇宙清淑物絜齐，春工告成青帝归。云缝雾织翠万幄，尤胜红紫芳菲菲。

高人出郊穷远目，一童两屐随所之。五茸三泖在指顾，收揽万象归诗脾。

袖中三尺贯牛斗，剑光到处神魂悲。肘间更有不传妙，祸福隐奥能前知。

高门悬薄奚待往，候迎紫气争先驰。此行直须访海若，挥斥物怪搜珍奇。

连鳌自可赤手取，何用钓犗五十为。十洲三岛不难到，御风骑气从安期。

愿君斯游姑少迟，为我六月开南枝。
病中作
白居易（唐代）

久为劳生事，不学摄生道。
年少已多病，此身岂堪老。
得弟消息二首
杜甫（唐代）

近有平阴信，遥怜舍弟存。
侧身千里道，寄食一家村。
烽举新酣战，啼垂旧血痕。
不知临老日，招得几人魂。

汝懦归无计，吾衰往未期。
浪传乌鹊喜，深负鶺鴒诗。
生理何颜面，忧端且岁时。
两京三十口，虽在命如丝。
橘井
元结（唐代）

灵橘无根井有泉，世间如梦又千年。乡园不见重归鹤，

姓字今为第几仙。风泠露坛人悄悄，地闲荒径草绵绵。

如何蹑得苏君迹，白日霓旌拥上天。
送顾处士歌
皎然（唐代）

吴门顾子予早闻，风貌真古谁似君。人中黄宪与颜子，

物表孤高将片云。性背时人高且逸，平生好古无俦匹。

醉书在箧称绝伦，神画开厨怕飞出。谢氏檀郎亦可俦，

道情还似我家流。安贫日日读书坐，不见将名干五侯。

知君别业长洲外，欲行秋田循畎浍。门前便取觳觫乘，

腰上还将鹿卢佩。禅子有情非世情，御荈贡馀聊赠行。

满道喧喧遇君别，争窥玉润与冰清。
大都杂诗四首 其一
宋本（元代）

抛却渔竿沧海边，拂衣来看九重天。画阑九陌桥如月，绿影千门树似烟。

南国佳人王幼玉，中朝才子杜樊川。紫云楼上如渑酒，孤负东风二十年。
南歌子·手里金鹦鹉
温庭筠（唐代）

手里金鹦鹉，胸前绣凤凰。偷眼暗形相，不如从嫁与，作鸳鸯。
春日杂兴
王同祖（宋代）

百花时节燕莺忙，书日如年懒课香。
午枕梦回人悄悄，一声啼鸟傍斜阳。
书院杂咏 牡丹
王十朋（宋代）

今古几池馆，人人栽牡丹。主翁兼种德，要与子孙看。
赠越子实
戴表元（宋代）

北风吹沙溪倒飞，白日未落山中归。
千邀万觅不相就，谁信有人主穿微。
幅巾大带长襦袍，韦箧锦囊鲜彩毫。
名门发身合燕颔，一经传家真凤毛。
坐车侯嬴吾不让，白杜寒林气清放。
骖麟翳鹤谁不能，要识神光牛背上。
蓬莱山，丹霞谷，天仙留书三万轴。
闻君暂去还复来，许君细和沧浪曲。
花县霞觞八景为王明府赋 其二 灵洞桃花
李孙宸（明代）

蟠桃不可植，茫茫度索山。何似兹天台，灵洞辟人间。

桃花四运然，流水常潺潺。灵媛嘉良觌，手贻胡麻餐。

快哉仙灵居，长生安足言。
致奠张柔直知郡龙图以诗四章哭之书置灵几以代祭文 其三
李纲（宋代）

去岁如今会豫章，从容谈笑共衔觞。岂期便作终天诀，尺素开时神内伤。
氓
佚名（先秦）

氓之蚩蚩，抱布贸丝。来来贸丝，来即我谋。送子涉淇，至于顿丘。来我愆期，子无良媒。将子无怒，秋以为期。
乘彼垝垣，以望复关。不见复关，泣涕涟涟。既见复关，载笑载言。尔卜尔筮，体无咎言。以尔车来，以我贿迁。(尔 一作：尓)
桑之未落，其叶沃若。于嗟鸠兮，无食桑葚！于嗟女兮，无与士耽！士之耽兮，犹可说也。女之耽兮，不可说也。
桑之落矣，其黄而陨。自我徂尔，三岁食贫。淇水汤汤，渐车帷裳。女也不爽，士贰其行。士也罔极，二三其德。
三岁为妇，靡室劳矣。夙兴夜寐，靡有朝矣。言既遂矣，至于暴矣。兄弟不知，咥其笑矣。静言思之，躬自悼矣。
及尔偕老，老使我怨。淇则有岸，隰则有泮。总角之宴，言笑晏晏。信誓旦旦，不思其反。反是不思，亦已焉哉！
春日汎舟南湖因遍游近港坐间书客所携四扇
张镃（宋代）

先须放櫂绕湖游，倒看行云水底浮。
客去莫归朝市说，引渠无意作公侯。
摸鱼儿 花魂
杨抡（清代）

最关心、数花风过，落红阵阵如雨。丛铃尚解零星语，为甚暗添酸楚。

春欲去。剩一点、灵犀荡漾驾鸯浦。寻芳早误。趁淡月笼烟，轻云蘸水，好认再来路。

千般虑，茵溷何从自主。昙华终仗超度。粉魔香劫寻常事，埋恨几堆黄土。

须省悟。便蝴蝶、灰飞未算长生库。骚经漫注。纵剪纸能招，悬幡待引，有梦枉凝伫。
方城驿逢孟侍御
杨巨源（唐代）

走马温汤直隼飞，相逢矍铄理征衣。

军中得力儿男事，入驿从容见落晖。
经溱洧
白居易（唐代）

落日驻行骑，沉吟怀古情。郑风变已尽，溱洧至今清。

不见士与女，亦无芍药名。
八月七日被命上会稽沿途所历拙於省记为韵语
魏了翁（宋代）

未到钱清四易舟，微躯兀兀任沈浮。
山阴境里平如练，一枝安眠到越州。
陋居五咏 其四 蒋径
汪莘（宋代）

穿渠带幽径，列竹依清流。中有好鸟鸣，暮锁星辰稠。

北风搅雪好，更觉龙凤遒。东皇怜岁寒，丹白如飞浮。

细履或得得，长歌亦悠悠。顾我非蒋卿，何以致羊裘。
直钓岩
李芮（宋代）

无械仙翁去，岩垂直钓名。
重开茅苇塞，仰见斗山明。
便觉天光近，从教俗眼惊。
登临试一览，心目得双清。
赋得霜上月
朱无瑕（明代）

夜色凉如水，霜华共月明。
谁招青女出，来伴素娥行。
和王仲甫病暑
晁补之（宋代）

吴邦惮暑如蜂虿，河曲还遭长日晒。
蔗浆金碗赖蠲烦，内托潜阴数为败。
黄昏乍快风吹发，驱拊蚊虻坐明发。
青衫主簿气如云，茂陵无事悲消渴。
茫洋河伯何为者，两涘无因辨牛马。
何生狂梦涸归墟，喉舌汤汤未劳泻。
能来一嗽华池津，七碗清风立有神。
更寻齿下微妙诀，遣君体适仍魂平。
案头白纸如堆雪，人事纷纷日将月。
与君未遇尤四时，利害相磨生内热。
山海关 其二
叶矫然（清代）

碧山衔照映边墙，匹马临关道路长。中土哀鸿轻出塞，南冠罻雉泣投荒。

一城砧杵当秋急，八月风云匝地黄。最是居人闲指点，红花十里几回肠。
寒食野望吟
白居易（唐代）

乌啼鹊噪昏乔木，清明寒食谁家哭。
风吹旷野纸钱飞，古墓垒垒春草绿。
棠梨花映白杨树，尽是死生别离处。(别离 一作：离别)
冥冥重泉哭不闻，萧萧暮雨人归去。
东山草堂四首为刘大司马作（以四字为韵）
何孟春（明代）

舜日丽宸极，大明朝万方。
天下闻风声，我公真栋梁。
公有补阙线，孤忠托衮裳。
公有决胜筹，长才制畿疆。
君子恃无恐，临流公为航。
一朝辞禄去，士类何伥伥。
青林旧盟在，白社始愿偿。
其如本朝心，一饭不易忘。
宇宙此东山，乾坤一草堂。
请看出处间，斯文道弥光。
晁端州秀宴席
刘跂（宋代）

同寮贵公子，好事敌原尝。晁侯更萧散，不爱囊中装。

步兵玉觥更，洞庭金丸香。宛转莼带细，纷纶鲙缕长。

鳆鱼三百饤，岂必河之鲂。咄嗟事便办，侍御色不忙。

熙熙春台上，醉语各相忘。汤饼最后出，虽饱别有肠。

愿君善遇客，欢乐殊未央。不须投车辖，敬举主人觞。
柏梁隔句韵诗
李建勋（唐代）

不喜长亭柳，枝枝拟送君。惟怜北窗□，树树解留人。

圆缺都如月，东西只似云。愁看离席散，归盖动行尘。
水调歌头·相逢非草草
蔡伸（宋代）

相逢非草草，分袂太匆匆。征裘泪痕浥遍，眸子怯酸风。天际孤泪难驻，柳外香軿望断，云雨各西东。回首重城远，楼观暮烟中。

黯销魂，思陈事，已成空。东郊胜赏，归路骑马踏残红。月下一樽芳酒，凭阑几曲清歌，别后少人同。为问桃花脸，一笑为谁容。
李花
王安石（宋代）

朝摘桃花红破萼，莫摘李花繁满枝，客心浩荡东风急，把酒看花能几时。
黄思贤母氏挽词
廖刚（宋代）

哀响震重闱，伤心薤露晞。玉颜遗宝镜，仙驭想霞衣。

恨满风中树，恩深草上晖。空傅御史孝，泣血故乡归。
论俗十二首
刘子翚（宋代）

震雷霹枯松，顽龙失其据。
浮云三日雨，盈亩复他注。
商羊舞未休，旱魃消何遽。
稍宽人心切，仰荷天恩布。
稻畦袌连颠，挼穗给翰饫。
菜畦擢新萌，荡涤死群蠹。
岁俭民怨咨，时丰家悦豫。
青青寒莠色，亦复贪雨露。
登云汉阁
释斯植（宋代）

高阁势凌虚，天涯入望微。
云藏山鸟影，春满野人衣。
积雨催花尽，寒樵背日归。
焚午端坐处，似觉世尘稀。
刘遗民钓台
蒋之奇（宋代）

最爱仙人卧白云，一竿来此钓红鳞。我今不学磻溪叟，行作宗雷社里人。
李养吾董教同安为作长编
丘葵（宋代）

一元之根贞下起，勾萌甲柝春阳敷。
千红万紫弄晴霁，忽然暗绿绕丘墟。
霜风厉厉百物遂，枝叶剥落留根株。
一诚通复心无愧，虽千万往犹褐夫。
浩然之气非袭取，所要与道与义俱。
勿正勿忘勿助长，活泼泼地惟鸢鱼。
子思吃紧为人处，邹孟得之曰养吾。
千载断脉无人续，往往舐痔夸得车。
何期邑泮乃亲见，铎音之来自方壶。
加之卿相心不动，顾乃下教青衿徒。
古来揖逊三杯酒，至和薰蒸遍八极。
圣门狂者得气象，童冠浴沂风舞雩。
叹子养浩亦已久，读书窗前草不除。
明年春风二三月，不知先生与点无。
倚竹
范成大（宋代）

轻薄人情翻覆手，冰容却耐幽居久。
关中旧事逐春休，付与新人莫回首。
目送斜阳忘却归，竹风摇曳翠罗衣。
君看脉脉无言处，中有杜陵饥客诗。
得长兄书
廖行之（宋代）

雨余清梦话踌躇，投晓敲门一纸书。
尺组却能羁壮士，寸心浑欲驾飞车。
清衫小吏谁知子，白发慈亲正念渠。
只道为官志三釜，而今那似守阎闾。
孜侍者行乞
释崇岳（宋代）

不学文章不学书，孜孜於道自忘躯。
黄尘堆里挨身转，一任清风卷太虚。
题何子贞篆册为赵生仲举
翁同和（清代）

猿叟篆势天下奇，如藤如铁如蛟螭。直将古意变斯凝，结绳而上追皇羲。

非昔先生振奇士，图书碑版兼鼎彝。收藏此册来诧我，意我俗眼骇且嗤。

岂知我亦有奇癖，先得一本无参差。呼樽并几发幽赏，相视莫逆穷谐嬉。

吁嗟非昔今何在，旧山楼下绝履綦。有时篮舆过君舍，路人怪我垂涕洟。

寻常草木尚敬止，何况秘簏长留贻。遣孤抱册忽致赠，谓于日记中得之。

苦言恻恻不忍听，展视惘惘若有思。平生交游遍天下，名流韵士如风驰。

叶景沈潘凋谢尽，我箧不受一物遣。森然此例在朋友，九原可鉴千夫知。

西风吹雨水荐至，遑恤己病愁民饥。锦鲸卷还坐悲啸，空堂且咏东洲诗。
寓居婺倅厅秋夜观书有感四首 其一
许及之（宋代）

虚庭摵摵撼梧楸，黄卷青灯字字愁。说与西风莫萧瑟，年来诗思不禁秋。
七月七日立秋
弘历（清代）

秋色复秋声，人人秋意生。刚传新爽入，便喜普天晴。

白帝诚知节，黄姑若遣情。晚来仍渡汉，露重一钩明。
龙游王丞相过寓居 其三
范浚（宋代）

君家丞相世豪英，字画文章不朽名。盥手何时披墨妙，乌丝栏上看真行。
庆元二年恭上太皇太后皇太后太上皇帝太上皇
佚名（隋代）

文物流彩，的略靖陈。
龟瑞荐祉，坤行效珍。
比皇之寿，翼帝以仁。
和气致祥，兴物为春。
登岱岳二首 其一
王樵（明代）

宫阙逼虚清，千山雪献晴。徂徕如拜頫，汶泗故回萦。

五夜金波㴸，三秋海日生。晏温秦观晓，独对紫霞明。
玉照堂观梅二首
张镃（宋代）

未办当春句法工，坐来花下泥春风。
山高水远须人领，玉洁珠春喜日烘。
越女信知天下白，屈平那是泽边穷。
明朝风雨从教有，老眼今年已不空。
偈颂二百零五首
释正觉（宋代）

阴阳爻象此为宗，杀活机头看变通。
玉女退身功后位，木人引步异中同。
一尘不受能虚廓，万像无遗却混融。
借得因缘成现用，玲珑八面尽家风。
广鉴大师观上人为灵芝数百众故乞从檀施乞米
毛滂（宋代）

灵芝有良田，岁比万户侯。
平生有力耕，以德作耡耰。
不许仓箱丰，但知钵盂秋。
木鱼一呼饭，千屐如水流。
灵芝道亦然，饱汝即罢休。
但忧汝易饱，未饱非所忧。
后生真可畏，见此观此丘。
昔常为我民，今乃从我游。
得道於灵芝，胸中罗珍羞。
岂特求自饱，将副馁者求。
裹钵忽何之，西风送轻舟。
处处灵芝田，多稼如云浮。
初以非种种，今当不收收。
谁施复谁乞，大块同一沤。
姑且置是事，吾言亦谬悠。
羡观一身轻，翛然逐飞鸥。
十月旦读子美北风吹瘴疠羸老思散策之句初寮
朱翌（宋代）

战休左触氏，梦破大槐国。
肝胆方一家，燕越非异域。
是中路坦平，本自无降陟。
乾坤有乾坤，无极复无极。
海角尽东南，天门洞西北。
万里无寸草，何人不相识。
亦有鼓刀儿，大烹举铜鬲。
送陈说庵先生归尚湖旧隐
龚诩（明代）

携取旧书归旧隐，匆匆惜别意如何。自怜野老愚蒙甚，每荷先生启益多。

客梦远悬亲冢树，乡心长忆尚湖波。自今良会知何日，翘首虞山付短歌。
颂古三十一首
释玿（宋代）

佛手驴脚生缘，生缘驴脚佛手。
李公醉倒街头，元是张公吃酒。
黄龙山裹老婆禅，恰似河阳新妇丑。
懿文皇太子挽诗八章
方孝孺（明代）

懿文光典册，善美过昭明。
历数归元子，哀荣动圣情。
神灵游帝所，陵寝镇天京。
诔德南郊在，千秋有颂声。¤
静节轩二首 其二
孙觌（宋代）

莲叶平铺塘水满，栋花半落渚风清。无言独立苍茫里，更听黄鹂一两声。
自君之出矣二首 其二
黎贞（明代）

自君之出矣，憔悴怕黄昏。思君如杜宇，无夜不啼痕。
挽王非隐
宗衍（元代）

王衍风流绝世无，璚林玉树映珊瑚。梦回忽弃沈香楹，歌罢空馀玉唾壶。

杳杳缑山飞独鹤，漪漪白水没双凫。辋川池馆烟花里，他日相思展画图。
田舍即事十首
刘克庄（宋代）

邻壁嘲啾诵学而，老人睡少听移时。
它年谨勿如张禹，帝问床前谬不知。
往年一士夫劝勿作诗作此以晓之 其一
杨爵（明代）

罪人岂是好吟诗，诗是罪人拨闷词。成后朗吟闲自咏，融融满目见天机。
采桑子
晏几道（宋代）

花时恼得琼枝瘦，半被残香。睡损梅妆。红泪今春第一行。

风流损伴相逢处，白马游缰。共折垂杨。手捻芳条说夜长。
李树
宋祁（宋代）

曾见繁英出缥墙，更将朱实奉华堂。
蹊桃得地偏相映，莫损清阴欲代僵。
赠镜中隐者
陆游（宋代）

小筑林间避世纷，不妨野叟是知闻。
来游喜有楫迎我，归卧岂无云赠君？得鹿梦回初了了，吠獒声恶尚狺狺。
从今雪夜频相过，纸帐蒲团要策勋。
浙江晚渡
李龏（金朝）

绣毂香车入凤城，春风犹放半江晴。潮声归海鸟初下，一片伤心画不成。
寄题吴仁杰架阁玩芳亭
杨万里（宋代）

洞庭波上木叶脱，巫山宅前野花发。
子规啼杀不见人，空令千载忆灵均。
春兰九畹百亩蕙，自荣自落谁能佩。
泽国东山最上头，有客玩芳杜若洲。
扁舟夜上人鮓瓮，手掇骚人众芳种。
皈来梦到阆风台，灵均花草和露栽。
寄言众芳未要开，更待诚斋老子来。
奉和圣制经孔子旧宅
张九龄（唐代）

孔门太山下，不见登封时。徒有先王法，今为明主思。

恩加万乘幸，礼致一牢祠。旧宅千年外，光华空在兹。
汴梁杂诗四首 其一
李汾（金朝）

天津桥上晚凉天，郁郁皇州动紫烟。长乐觚棱青似染，建章驰道直于弦。

犬牙磐石三千国，圣子神孙亿万年。一策治安经济了，汉庭谁识贾生贤。
小园纳凉即事
苏颋（唐代）

烦暑避蒸郁，居闲习高明。长风自远来，层阁有馀清。

散洒纳凉气，萧条遗世情。奈何夸大隐，终日系尘缨。
送刘仲鼎浏阳教四首
方回（元代）

浏阳吾未到，畴昔到长沙。
文定诸胡子，宣公故相□。
□□□已化，心皎月无瑕。
□□寻方册，灯昏眼易花。
次韵李简夫秋园
苏辙（宋代）

秋色岂相负，小园仍有花。
绕栏吟落日，拾径得残葩。
菊细初藏蝶，桐疏不庇鸦。
游观须作意，霜雪仅留槎。
月下吟
释文珦（宋代）

炎宵喜见月，对月还伤神。
视彼清凉月，感吾梦幻身。
月色镇长在，身将化为尘。
月照今人尽，还照后来人。
今人后人自归土，此月光辉弥万古。
了知身幻不坚牢，富贵功名何足取。
效张文潜雪体
苏泂（宋代）

布衾如铁衣生角，学道终宵免醉昏。
儿女呻吟惟有睡，老人独自起开门。
朋元不赴湖上观雪之集明日余召试玉堂见寄二绝次其韵 其二
范成大（宋代）

文场宁复鬓霜宜，白玉堂前雪霁时。不惜狂言枨忌讳，秃毫冰砚竟无奇。
正仲思归作篆畦今夜月十诗非篆畦月乃雁苍月盖杜子美鄜州月之意也予作十章乃篆畦月也 其五
舒岳祥（宋代）

篆畦今夜月，绝妙四更残。攲枕清无寐，推窗独起看。

流鸿曳稀宿，跃鲤散微澜。颇记倦游日，孤舟宿雪滩。
木兰花慢 惜花
袁绶（清代）

背红闺綵伴，侵晓起、绕苔墀。待数树分铃，悬幡酹酒，不放春归。

枝枝。竞芳弄影，最销魂月底上灯时。好伴笙清笛暖，莫教燕妒蜂痴。

霏霏。红雪扑帘飞。吹落怨风姨。叹九十韶光，三分春色，多付香泥。

心期。隔年再见，却何堪一载费相思。谁唱阳关送别，可怜只有莺儿。
渔阳将军
张为（唐代）

霜髭拥颔对穷秋，著白貂裘独上楼。

向北望星提剑立，一生长为国家忧。
挽新市张监酒三首
黄榦（宋代）

曲江人已矣，风采独依然。
薄宦何曾显，英名到处传。
诸公交荐士，造物竟遗贤。
穷达君应悟，怡神向九泉。
宿莫水部官署答蒋南泠张瓯江见过
陈鹤（明代）

北风吹雪满征鞍，西度关门岁欲残。
越国云山千里梦，官亭花竹几回看。
天连海上明河没，霜白城头片月寒。
深夜逢君论世事，酒酣重把剑珠弹。
述往二首
陈杰（宋代）

贞惠文子升士，睿圣武公好贤。
晏平仲狐裘一，齐景公驷马千。
用韵寄四川总领陈郎中 其二
项安世（宋代）

笔稀秋老墨花春，散作烟云段段新。闻有清诗心便渴，径烦珍字写西宾。
过涉园问季林疾遣作早梅诗四首 其四
王夫之（明代）

先机买隐君能早，后着投生我自痴。也共巡檐吟不了，耐他冷蕊共疏枝。
沁园春 翠涛六□每句戏用彩色字
王夫之（明代）

步碧萝湾，寻紫芝英，寿翠涛翁。忽逢赤松子，赴青女约，染千树绿，作小春红。

微启朱唇笑余白，发黍米丹砂岂未逢。若会得，则翠涛偕尔，稳住绛云。

中蔚蓝天色清，空但净洗黄，尘即阆蓬。看漫天黑瘴，徒然黮𪒡，当头皂帽，自许从容。

素书宵授元文密，印彤云原自擭雏龙。凭寄语，展双眉黛锁，霜老苍松。
次耕书来言时贵有求观余所著书者答示
顾炎武（明代）

年来行止类浮萍，虽有留书未杀青。世事粗谙身巳老，古音方杀客谁听。

儿从死父传楹语，帝遣生徒受壁经。投笔听然成一笑，春风绿草满阶庭。
历代诗 其十三 宋
杨简（宋代）

宋武是刘裕，传位从东晋。荥阳与文帝，遂传武帝骏。

前废乃有明，后废乃立顺。八主六十年，萧齐因继运。
襄阳蹋铜蹄·其四
李攀龙（明代）

阳春二三月，襄阳好徘徊。
渌酒汉江色，与郎传一杯。
过秦楼（和美成韵）
赵崇（宋代）

隐枕轻潮，拂尘疏雨，幽梦似真还断。莺雏燕婉，依约年时，花下试翻歌扇。憔悴鬓怯春寒，慢掠轻丝，柳风如箭。甚阳台渺邈，行云无准，楚天空远。应唤觉、当日琴心，只今诗思，惆怅客衣尘染。钗留股玉，袜袭钩罗，荏苒腻寒香变。问讯多情，别后笑巧颦娇，对谁长倩。但晚来江上，眼迷心想，越山两点。
龚叔虎秋实堂
杜范（宋代）

人心分内外，学道谨趋舍。
巧令世所贤，木讷人谓野。
至圣垂大训，夫岂欺我者。
阳和发天葩，烂其映春斝。
一朝随狂风，殆不如土苴。
秋至万宝万，结束槁叶下。
一一抱天根，真理不容假，
持以荐豆笾，洁诚神所嘏。
孔门德行科，卓尔先游夏。
汉世躬行人，未肯孙班马。
照影空自妍，心事形面赭。
美璞藏至用，不琢存大雅。
诗篇匪君重，闭户自汛洒。
余言亦已多，尚口不如哑。
春近山中即事三首 其三
陆游（宋代）

世乱王孙泣路隅，时平野老醉相扶。种桤正可三年大，爱竹何曾一日无。

细路迢迢上云雨，轻舟渺渺入菰蒲。暮归剩欲谈幽胜，安得丹青为作图。
雨中念乔司马不得会哭
邵宝（明代）

烛照高斋坐论文，十回侍侧九乔君。
讣传两地恸复恸，声隔九原闻不闻。
南国江山愁夜雨，西涯水月梦秋云。
独怜风雪泷冈馆，犹许幽谈到夕曛。
又次韵
方岳（宋代）

绿阴政自可羸骖，舴艋何堪暑气惔。
沙碛稍凉客且住，水程虽远未须贪。
吾侪焉往不三黜，此段无劳忍一惭。
山际有田归自好，休论暮四与朝三。
忆官舍芙蕖
舒邦佐（宋代）

官池无数拥红妆，日日全家坐晚凉。
官职已抛无梦去，尚疑身绕一池香。
次韵杨考功雪中见寄
陆容（明代）

后土承天变，司寒应候严。
同云低布野，密雪乱回檐。
荡漾侵池灭，蒙茸拂树粘。
阳和虽不竞，膏泽已冥沾。
色眩将迷鹤，光遥欲妒蟾。
渭沟秦弃粉，猗泽晋堆盐。
颇惬瑶阶迥，仍愁蔀屋淹。
猎原纷毻羽，织室漾轻缣。
持节飡应苦，扃门卧实廉。
绀园惊改观，碧岭讶颓尖。
窘兔留新迹，多鱼伏有潜。
入歌难和曲，爱舞漫窥帘。
屑下粳辞硙，灰飞楮就炎。
软红连日净，涨绿与春添。
归骑银垂鬛，行人玉缀髯。
微声疑霰杂，细转觉风恬。
照晚分灯力，传更错漏签。
六花千里遍，三白一冬兼。
拟絮怜才逸，充茶觉味甜。
炽炉身喜近，冻笔手慵拈。
螟螣当深入，来牟预可占。
冷魂冯酒唤，宁避老饕嫌。
紫骝马四解
汪淮（明代）

黄金络马首，白玉作马鞭。
盘旋不肯去，墙外看秋千。
李斛峰尚书挽诗 其五
林希逸（宋代）

三领闽麾节，名高德度宽。苦寻盐利病，痛念郡凋残。

拟有回天奏，相期对日看。入朝孤此意，闻者泪阑干。
送朱监簿
释居简（宋代）

才解北归骖，锋车又指南。致身当重镇，掩耳谢空谭。

山敛层层䯰，江平曲曲蓝。拈将桃柳恨，留与退之参。
题会昌萧帝岩
曾丰（宋代）

出门疑浪游，转眼逢杰观。
山斗路将穷，脚欹行大缓。
信筇扪石根，恍若得一间。
鵒谺欲上吞，浑沌疑始判。
岂其蛟擘开，或者雷劈断。
洞转一曲关，磴道鬼为栈。
悬岩百仞余，僧圬屋其半。
其旁磊苍崖，其下踏碧涧。
峰回若相朝，水虢若相唤。
萝虯百年枝，松靷千尺干。
溜皮鳞逆生，蛰若相倒贵。
三十六洞天，往往此其冠。
或传帝所栖，其说涉漫漶。
意古隐者徒，侨家避秦乱。
围棋或著书，不觉岁月换。
断编何处藏，但有竹可汗，
残局何年终，但有柯欲烂。
疑似姑置之，杯酒酬赏叹。
移这家山旁，破甑视浮宦。
归老似未迟，欠此清一段。
上疏乞鉴湖，故事吾可按。
悠悠天听高，此计卒未办。
意外今获兹，巾帻可小岸。
况在大化中，丑好俱是幻。
有暇得娱嬉，孰疑非汗漫。
奉和公济兄留周宾之句
朱熹（宋代）

端居感时序，驾言谁适从。聊携二三子，杖屦此日同。

悠哉素心二，宴坐空岩中。真成三秋别，梦想情何穷。

行行陟崇冈，引脰希高风。忽然两相值，俯仰迷西东。

鳣堂偶休閒，鸡黍聊从容。不辞腰脚劳，共上西南峰。

佩萸笑长房，把菊追陶公。遐观众山迥，一酌千虑融。

兴罢复来归，杳霭秋堂空。窥樽讫馀沥，倚阁闻疏钟。

主二意未阑，骊驹勿匆匆。